เงินคงคลังทะลัก2.78แสนล.โล่งใจรื้องบใหม่ขาดดุลได้อื้อ
เงินคงคลังทะลัก 2.78 แสนล้านบาท คลังเดินหน้ารื้องบใหม่
26 ส.ค. 2554

เงินคงคลังทะลัก 2.78 แสนล้านบาท คลังเดินหน้ารื้องบใหม่
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยถึงฐานะการคลังของรัฐบาลตามระบบกระแสเงินสดในช่วง 10 เดือนแรกของปีงบประมาณ 2554 ว่า รัฐบาลมีรายได้นำส่งคลังทั้งสิ้น 1.49 ล้านล้านบาท สูงกว่าช่วงเดียวกันปีก่อนถึง 1.32 แสนล้านบาท หรือ 9.7% 
สาเหตุที่เงินคงคลังเพิ่มเป็นผลมาจากเศรษฐกิจที่ขยายตัวอย่างต่อเนื่อง ทำให้การจัดเก็บรายได้รัฐบาลจาก 3 กรมจัดเก็บภาษี รวมทั้งการนำส่งรายได้จากรัฐวิสาหกิจและส่วนราชการอื่นๆ เพิ่มมากขึ้น
ขณะที่การเบิกจ่ายเงินงบประมาณอยู่ที่ 1.84 ล้านล้านบาท สูงกว่าช่วงเดียวกันปีก่อนร่วม 3.59 แสนล้านบาท หรือ 24.3% ทำให้ดุลเงินงบประมาณขาดดุลอยู่ที่ 3.48 แสนล้านบาท เมื่อรวมกับดุลเงินนอกงบประมาณที่เกินดุลอีก 5.02 หมื่นล้านบาท ส่งผลให้รัฐบาลขาดดุลเงินสดรวม 2.98 แสนล้านบาท เมื่อรวมกับการที่รัฐบาลได้กู้เงินมาเพื่อชดเชยการขาดดุลอีก 1.47 แสนล้านบาท ทำให้ดุลเงินสดหลังการกู้ขาดดุลทั้งสิ้น 1.5 แสนล้านบาท และทำให้เงินคงคลัง ณ สิ้นเดือน ก.ค. มีอยู่ทั้งสิ้น 2.78 แสนล้านบาท
“จากทิศทางภาวะเศรษฐกิจที่เติบโต และการจัดเก็บรายได้ที่ขยายตัวอย่างต่อเนื่อง กระทรวงการคลังมั่นใจว่าเมื่อสิ้นปีงบประมาณรัฐบาลจะสามารถจัดเก็บรายได้สุทธิสูงกว่าเป้าหมายที่คาดการณ์ไว้ ซึ่งจะส่งผลให้ฐานะการคลังอยู่ในระดับที่มั่นคงมากขึ้น” นายนริศ กล่าว
แหล่งข่าวจากกระทรวงการคลัง เปิดเผยว่า เงินคงคลังที่มีมากนั้นทำให้รัฐบาลมีกระสุนในการใช้จ่าย เพราะกฎหมายเงินคงคลังบัญญัติไว้ว่ารัฐบาลจะใช้เงินคงคลังได้เพียง 5 ประการเท่านั้น คือ 1.ชดเชยการขาดดุลงบประมาณ 2.ใช้ชำระหนี้ต่างประเทศ 3.ซื้อสินทรัพย์ที่เป็นเงินตราต่างประเทศ 4.ไถ่ถอนพันธบัตรของรัฐบาลก่อนกำหนด 5.กรณีต้องปฏิบัติตามกฎหมายแต่ไม่ได้ตั้งงบประมาณไว้
แหล่งข่าวเปิดเผยว่า ขณะนี้กระทรวงกำลังเร่งจัดทำงบประมาณรายจ่ายประจำปี 2555 ซึ่งมีความยากอยู่มาก เพราะความไม่ชัดเจนของนโยบาย ไม่ว่าเรื่องภาษีที่ยังไม่แน่ใจว่ารัฐบาลจะทำแค่ไหน ในช่วงเวลาใด เพราะจะมีผลกับรายได้ที่จะนำมาเป็นตัวตั้งในการกำหนดกรอบงบประมาณ
“การรื้อกรอบงบทั้งแง่รายได้และรายจ่ายนั้น เรายังเอารายได้เป็นตัวตั้งเหมือนเดิม โดยหากรายได้เพิ่มขึ้นก็สามารถขยับรายจ่ายเพิ่มขึ้นได้ ซึ่งการจัดเก็บรายได้ปี 2554 สูงกว่าเป้าหมายแล้ว 2 แสนล้านบาท จาก 1.65 ล้านล้านบาท เป็น 1.85 ล้านล้านบาท และยังมีงบในส่วนที่ตั้งชำระเงินคงคลังอีก 8 หมื่นล้านบาทที่สามารถนำมาใช้ได้ เพราะได้ใช้ไปแล้วในช่วงทำงบกลางปี ทำให้คาดว่าจะสามารถตั้งงบขาดดุลสูงสุดได้ 4.64.8 แสนล้านบาท” แหล่งข่าวเปิดเผย